钦定古今图书集成/明伦汇编/官常典/第472卷 > 樊猛
## 钦定古今图书集成/明伦汇编/官常典/第472卷 > 樊猛

按《陈书樊毅传》，“猛字智武，毅之弟也。幼俶傥，有干略，
既壮，便弓马，胆气过人。青溪之战，猛自旦讫暮，与卤
短兵接，杀伤甚众。台城陷，随兄毅西上京，累战功为
威戎将军。梁安南侯萧方矩为湘州刺史，以猛为司
马。会武陵王萧纪举兵自汉江东下，方矩遣猛率湘
郢之卒，随都督陆法和进军以拒之。时纪已下楼船”
战舰，据巴江，争峡口，相持久之，不能决。法和揣纪师
老卒惰，因令猛率骁勇三千，轻舸百馀乘，冲流直上，
出其不意，鼓噪薄之。纪众仓卒惊骇，不及整列，皆弃
舰登岸，赴水死者以千数。时纪心膂数百人犹在左
右，猛将部曲三千馀人，蒙楯横戈，直登纪舟，瞋目大
呼，纪侍卫皆披靡，相枕藉不敢动。猛手擒纪父子三
人，斩于䑽中，尽收其船舰器械。以功授游骑将军，封
安山县伯，邑一千户。仍进军抚定梁、益，蜀境悉平。军
还，迁持节、散骑常侍、轻车将军、司州刺史，进爵为侯，
增邑并前二千户。永定元年，周文育等败于沌口，为
王琳所获。琳乘胜将略南中诸郡，遣猛与李孝钦等
将兵攻豫章，进逼周迪，军败，为迪所执，寻遁归王琳。
王琳败，还朝。天嘉二年，授通直散骑常侍、永阳太守，
迁安成王府司马。光大元年，授壮武将军、庐陵内史。
太建初，迁武毅将军、始兴平南府长史，领长沙内史。
寻隶章昭达西讨江陵，潜军入峡，焚周军船舰，以功
封富川县侯，邑五百户，历散骑常侍，迁使持节、都督
荆信二州诸军事、宣远将军、荆州刺史。入为左卫将
军。后主即位，增邑并前一千户，馀并如故。至德四年，
授使持节、都督南豫州诸军事、忠武将军、南豫州刺
史。隋将韩擒虎之济江也，猛在京师，第六子巡摄行
州事。擒虎进军攻陷之，巡及家口并见执。时猛与左
卫将军蒋元逊领青龙八十艘为水军，于白下游奕，
以御隋六合兵。后主知猛妻子在隋军，惧其有异志，
欲使任忠代之，又重伤其意，乃止。祯明三年，人于隋